text: Cap de setmana de celebració amb el gruix d'actes de la 5a Festa del Soci de l'Associació de Pensionistes i Jubilats |ÀUDIO| - vilanovainformacio.cat - Portal de Comunicació de Vilanova del Camí
  Aquest cap de setmana s'ha celebrat el gruix d'actes de la 5a Festa del Soci de l'Associació de Pensionistes i Jubilats de Vilanova del Camí. Una festa que ha tornat a posar l'atenció en la figura del soci per reconèixer el compromís associatiu i també per exposar el treball que l'entitat porta a terme al llarg de l'any. Un moment per al record a les persones sòcies traspassades durant l'any anterior, i també una trobada social amb espai per a l'entreteniment i la diversió, com ara la tarda de bingo especial del divendres o el Ball del Soci, dissabte, que va aplegar 200 persones
  El president de l'entitat, Isidre Solé, feia en conjunt una valoració positiva a Ràdio Nova i agraïa l'entrega i disposició dels integrants del Grup de Sevillanes de l'Associació, la Coral Els Girasols i la rondalla Els Trobadors de l'Anoia que van fer passar una molt bona estona als assistents amb les seves actuacions diumenge, al matí, al Casal de la Gent Gran. Solé també ha fet autocrítica, perquè com molt bé diu, sempre hi ha coses a millorar i l'acte va començar una mica tard o si més no, es va fer curt als assistents que haurien volgut allargar més l'estona fent l'aperitiu.
  Aquesta és una festa que va néixer per reconèixer els socis i de fet hi ha dos actes concrets que tenen aquesta funció. D'una banda, el lliurament dels pins als socis honorífics de l'associació, en el marc de l'assemblea ordinària i que des de l'any 2001 premia l'antiguitat de les persones associades, amb aquest petit i valuós obsequi. I de l'altra, l'homenatge als difunts o socis traspassats durant el darrer any, que s'ha repensat i s'ha convertit en un acte laic; va consistir en la interpretació musical del Cant dels ocells, a càrrec del violoncel·lista Jordi Morera, i com assenyalava Isidre Solé "va ser molt emotiu i entranyable". Ambdós actes van comptar amb la presència de la regidora de Serveis Personals, Sílvia Cáceres -a més de l'alcaldessa Noemí Trucharte i altres representants municipals- qui va ser també d'alguna manera "homenatjada" amb motiu del seu aniversari.
  La 5a Festa del Soci també ha servit, en el marc de l'Assemblea General Ordinària, per fer repàs de la memòria econòmica i social de l'any anterior, i per presentar el calendari d'activitats de l'any en curs. La pròxima cita serà el dia 10 de febrer, amb el Ball i Concurs de Carnaval. La següent, és la setmana gran per a l'Associació de Pensionistes i Jubilats de Vilanova del Camí: la Setmana de la Gent Gran que es celebrarà del 7 al 13 de maig.
  Isidre Solé destacava els dos actes més emblemàtics d'aquest programa: l'homenatge a la gent gran, que aquesta vegada es dedica als nascuts l'any 1931 i el Concurs d'arròs a la cassola que arribarà a la trenta-novena edició.
  Solé, un dels veterans de l'Associació de Pensionistes i Jubilats de Vilanova del Camí, vinculat a l'entitat des de fa 22 anys, aprofitava per fer una crida a la gent gran del municipi per associar-se i mantenir viva l'associació. Per ser-ne soci, només cal abonar una quota anual de 5 euros. La resta, és a dir el compromís més actiu, no té preu.